Diari Oficial de la Generalitat Valenciana


Sumari del DOGV 6173, del 28-12-2009 (2009/14686)

RESOLUCIÓ de 7 de desembre de 2009, de la Direcció General de Teatres de la Generalitat Valenciana, per la qual es convoquen tres beques per a la realització de pràctiques professionals en producció, comunicació i gestió d'arts escèniques durant l'any 2010.
-----------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6173

Data del DOGV
:   28-12-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/14320


Data del document
:   07-12-2009

Organisme emissor
:   Teatres de la Generalitat Valenciana

Tipus de document
:   Resolució

Anàlisi jurídica

 Descriptors 

:   * ajuda pública

RESOLUCIÓ de 7 de desembre de 2009, de la Direcció General de Teatres de la Generalitat Valenciana, per la qual es convoquen tres beques per a la realització de pràctiques professionals en producció, comunicació i gestió d'arts escèniques durant l'any 2010. [2009/14884]
Teatres de la Generalitat Valenciana (TGV) és una entitat de dret públic, amb personalitat jurídica pròpia i plena capacitat d'obrar per al compliment dels seus fins, entre els quals es troben el desplegament i l'execució de la política cultural de la Generalitat en el camp de les arts escèniques, i molt especialment en els sectors de teatre i dansa, tal com establix el Decret 36/1994, de 21 de febrer, del Govern valencià, pel qual s'aprova el reglament orgànic i funcional de l'ens públic Teatres de la Generalitat Valenciana (DOGV núm. 2.227, de 15.03.1994).
Entre les funcions assignades a Teatres de la Generalitat Valenciana es troben el foment de les arts escèniques i la promoció de companyies i grups teatrals, el desplegament i la promoció de tot tipus d'actuacions teatrals i de dansa, festivals i certàmens, el suport a la creativitat escènica i la seua difusió, la cooperació amb altres agents i entitats culturals en el sector de les arts escèniques, d'àmbit públic o privat, i totes les activitats que, en general, directament o indirectament, estiguen relacionades amb les funcions anteriors.
En el marc del desplegament i compliment d'estos objectius, la Direcció General de TGV convoca la concessió de beques perquè jóvens que han conclòs els estudis puguen completar la seua formació fent pràctiques professionals, segons el que establix el Decret 132/2009, de 4 de setembre, del Consell, pel qual es regula la concessió de beques.
En virtut d'això, fent ús de les atribucions que em conferixen l'article nové del Decret 36/1994, de 21 de febrer (DOGV núm. 2.227, de 15.03.1994), i la Llei 38/2003, de 17 de novembre, General de Subvencions, resolc:
Primer
Convocar un concurs públic per a la concessió de tres beques per a la realització de pràctiques professionals en matèria de producció, comunicació i gestió d'arts escèniques durant l'any 2010, que s'han de dur a terme en l'estructura organitzativa de Teatres de la Generalitat Valenciana.
Segon
Aprovar les bases que s'adjunten com a annex I, les quals regixen esta convocatòria, el model de sol·licitud de les beques (annex II) i el model de currículum (annex III).
Tercer
La dotació econòmica de les beques ha de ser sufragada a càrrec del capítol IV, línia de subvenció SE000049, del pressupost de TGV per a l'exercici de 2010, per un import global màxim de 26.000 euros, i la concessió de les beques queda condicionada a l'existència de crèdit adequat i suficient en els pressupostos indicats, de conformitat amb el que disposa l'Orde de 26 de setembre de 1994 de la Conselleria d'Economia i Hisenda.
Quart
D'acord amb l'Orde de 26 de setembre de 1994 de la Conselleria d'Economia i Hisenda, sobre la tramitació anticipada d'expedients de despesa, tots els actes dictats en l'expedient de subvenció que es convoca per la present resolució queden condicionats al fet que quan es dicte la resolució de concessió de la subvenció subsistisquen les mateixes circumstàncies de fet i de dret existents en el moment en què es van produir els actes.
Cinqué
La present resolució tindrà efectes des del mateix dia de la publicació en el Diari Oficial de la Comunitat Valenciana.
De conformitat amb el que establixen els articles 107, 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei 29/1998, reguladora de la jurisdicció contenciosa administrativa, contra la present resolució, que posa fi a la via administrativa, es pot presentar potestativament recurs de reposició o directament recurs contenciós administratiu, en els terminis i davant dels òrgans que s'indiquen a continuació, sense perjuí de la utilització de qualsevol altra via que es considere oportuna:
a) El recurs de reposició s'ha d'interposar davant de l'òrgan que dicta el present acte en el termini d'un mes a comptar des de l'endemà de la publicació.
b) El recurs contenciós administratiu ha de presentar-se davant del Tribunal Superior de Justícia de la Comunitat Valenciana en el termini de dos mesos comptats des de l'endemà de la publicació.
València, 7 de desembre de 2009.- La directora general de Teatres de la Generalitat Valenciana: Inmaculada Gil Lázaro.
ANNEX I
Bases per a la concessió de tres beques per a la realització de pràctiques professionals en matèria producció, comunicació i gestió d'arts escèniques durant l'any 2010.
Primera. Objecte i modalitat de la convocatòria
1. L'objecte d'esta convocatòria és la concessió de beques per a la realització de pràctiques professionals amb l'equip de producció, comunicació i gestió de Teatres de la Generalitat Valenciana als aspirants que complisquen els requisits indicats en les presents bases.
2. Es convoquen un total de tres beques, segons les modalitats següents:
a) Una beca en producció i distribució d'arts escèniques (classe 1).
b) Una beca en comunicació i promoció d'arts escèniques (classe 2).
c) Una beca en gestió i administració d'arts escèniques (classe 3).
3. Les persones seleccionades hauran de dur a terme les pràctiques objecte d'esta convocatòria en qualsevol dels centres de treball on despleguen les seues comeses els equips de producció, comunicació i gestió i documentació de Teatres de la Generalitat, o, en la modalitat de producció i si hi haguera una gira, en qualsevol altra sala o teatre en què presten servicis.
Segona. Règim de les ajudes
1. El procediment per a la concessió de les ajudes s'ha de tramitar en règim de concurrència competitiva, mitjançant convocatòria pública.
2. La present convocatòria de beques no necessita ser notificada a la Comissió Europea, ja que no complix tots els requisits de l'article 87.1 del Tractat de la CE i queda exclosa de l'aplicació del principi d'incompatibilitat formulat en el Tractat. En particular, no suposen un falsejament de la competència que afecte els intercanvis comercials entre estats membres, atés que el seu objectiu és la realització de pràctiques professionals i es dirigixen a un col·lectiu que no exercix una activitat econòmica.
Tercera. Duració i pròrroga
1. El període de desplegament de les beques comprendrà des de la data que s'indique en la resolució d'adjudicació fins al 31 de desembre de 2010.
2. Una vegada acabat el període de duració de la beca, es podrà prorrogar sense necessitat d'una nova convocatòria per un període màxim de dotze mesos addicionals, sempre que hi haja disponibilitat pressupostària i el desplegament de l'activitat que s'està efectuant així ho requerisca o aconselle. La pròrroga serà concedida a través d'una resolució de la directora general de Teatres de la Generalitat.
Quarta. Dotació i pagament de les beques
1. Les beques estan dotades amb un import de 800 euros bruts mensuals per persona beneficiària, en concepte d'ajuda econòmica per a les despeses que la beca comporte. Sobre la dita quantitat s'ha de practicar la retenció corresponent a compte de l'impost sobre la renda de les persones físiques i les altres que, si és el cas, corresponga aplicar-hi.
La forma de pagament serà mensual, mitjançant transferència bancària, amb l'informe previ favorable del tutor que acredite la bona marxa de l'objecte de la beca.
2. A fi que l'import de l'ajuda no es veja directament minvat, es podran abonar ajudes complementàries per a compensar despeses derivades de l'assistència a esdeveniments, gires o altres activitats que, segons el parer del tutor, es consideren necessaris o convenients per als seus propòsits.
Cinquena. Requisits de les persones sol·licitants
1. Les persones que vulguen optar a una beca han de complir els requisits següents en el termini de presentació de sol·licituds:
a) Tindre veïnatge administratiu en qualsevol municipi de la Comunitat Valenciana.
b) No ser major de 35 anys.
c) Requisits acadèmics:
- Classe 1: llicenciatura en Art Dramàtic o Dansa o màster en Gestió Cultural amb especialitat en arts escèniques.
- Classe 2: llicenciatura en Publicitat i Relacions Públiques o Comunicació Audiovisual.
- Classe 3: llicenciatura en Dret o diplomatura en Gestió i Administració Pública; en el dos casos, a més, haver fet un màster en Gestió Cultural.
Només podran participar-hi les persones que hagen obtingut el títol exigit en cada modalitat, sempre que no hagen transcorregut més de cinc anys des de l'obtenció.
d) No haver-se beneficiat de beques de pràctiques professionals en la Generalitat per un període igual o superior a 36 mesos.
e) No incórrer en les prohibicions per a obtindre la condició de persona beneficiària, establides en l'article 13 de la Llei 38/2003, de 17 de novembre, General de Subvencions (BOE 18.11.2003), fet que s'ha d'acreditar amb la declaració responsable inclosa en la sol·licitud.
f) Estar al corrent en el compliment de les obligacions tributàries i amb la Seguretat Social. La persona sol·licitant autoritza expressament en la sol·licitud Teatres de la Generalitat perquè obtinga directament l'acreditació de la dita circumstància.
g) Disposar de cobertura sanitària.
2. No poden optar a una beca les persones que en el moment de publicar-se la convocatòria duguen a terme una beca de pràctiques professionals en la Generalitat, llevat que es concórrega a la mateixa beca que s'està realitzant o que queden menys de dos mesos perquè acabe.
Sisena. Presentació de sol·licituds i documentació que s'ha d'aportar
1. El termini de presentació de sol·licituds és de quinze dies hàbils, a comptar des de l'endemà de la publicació de la present convocatòria en el Diari Oficial de la Comunitat Valenciana.
Els models d'impresos normalitzats (sol·licituds i altra documentació) estan disponibles en la pàgina web de Teatres (www.teatres.gva.es) i a les seues dependències.
2. Les sol·licituds s'han d'adreçar a Teatres de la Generalitat Valenciana i s'han de presentar en el Registre de TGV (Teatre Principal, carrer Poeta Querol, s/n, 4ª planta) o per qualsevol dels mitjans previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
3. Les sol·licituds s'han de formalitzar segons el model que figura com a annex II en la present resolució, i han d'incloure els documents següents:
a) Fotocòpia del DNI, NIE o passaport.
b) Certificat d'empadronament.
c) Currículum de la persona sol·licitant, firmat i datat, segons l'annex III.
d) Fotocòpia compulsada del títol.
e) Original o fotocòpia compulsada del certificat acadèmic oficial complet amb les qualificacions obtingudes.
f) Acreditació dels coneixements de valencià (JQCV), idiomes, experiència professional, altres mèrits i la resta de circumstàncies assenyalades en el currículum vital.
g) Acreditació de tindre cobertura sanitària (fotocòpia de la cartilla de la Seguretat Social o de la targeta SIP amb el número d'afiliació corresponent).
4. Tota la documentació ha de ser original o estar degudament confrontada, i si no complix este requisit, no serà tinguda en compte.
5. Si la sol·licitud no conté totes les dades exigides o hi falta documentació acreditativa, es requerirà la persona interessada perquè en el termini de deu dies hàbils corregisca estos defectes, amb la indicació que si no ho fa, es considerarà que ha desistit de la seua petició, després de dictar la resolució corresponent, d'acord amb els articles 42 i 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
6. Totes les dades personals dels i les sol·licitants arreplegades en el transcurs del procediment, seran incloses en un fitxer automatitzat de TGV, en els termes i les condicions que figuren en la Llei Orgànica 15/1999, de 13 de desembre, de Protecció de Dades de caràcter Personal, i en el Reial Decret 1720/2007, de 21 de desembre, pel qual s'aprova el reglament de desplegament de la llei orgànica mencionada.
Setena. Comissió de valoració
1. Per a l'examen de les sol·licituds s'ha de constituir una comissió avaluadora, que ha d'adaptar el seu funcionament al que establix la present convocatòria i, de manera subsidiària, a la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
La comissió ha d'estar presidida pel cap de producció de TGV, i n'han de formar part com a vocals el cap de comunicació, un tècnic de gestió cultural, un tècnic en administració i el cap de gestió de personal, que ha d'actuar com a secretari, amb veu i vot. En cas d'absència justificada d'algun membre de la comissió, haurà de ser substituït per un suplent designat per la Direcció General.
2. La comissió podrà ser assessorada en qualsevol cas per personal tècnic o professional i disposarà de facultats per a fer, a través dels seus membres, totes les comprovacions que considere necessàries per a la qualificació dels mèrits adduïts.
Huitena. Barem
1. Els mèrits, que necessàriament s'han d'acreditar presentant els documents originals o còpies compulsades, seran avaluats per la comissió de valoració d'acord amb el barem següent:
a) Expedient acadèmic:
- La puntuació assignada a l'expedient acadèmic ha de coincidir amb la nota mitjana ponderada, i donarà lloc a una valoració entre 5 i 10 punts.
- Per especialització acadèmica en matèries relacionades amb la convocatòria, es valorarà entre 0 i 5 punts.
- Altres títols acadèmics oficials, màxim de 3 punts.
- Si la modalitat va dirigida a diplomats i llicenciats indistintament, tindre la llicenciatura es valorarà amb 0,50 punts.
b) Coneixement del valencià, màxim 2 punts.
c) Coneixement d'idiomes de la Unió Europea, màxim 1 punt.
d) Experiència professional relacionada directament amb l'objecte de la beca, fins a 4 punts.
e) Cursos de formació relacionats amb l'objecte de la beca, fins a un màxim de 4 punts.
2. Aquelles sol·licituds que no aconseguisquen un mínim de 14 punts en la valoració dels mèrits indicats, seran desestimades tant per a la concessió de les beques com per a ser tingudes en compte a l'hora d'elaborar les borses de reserva.
3. Obtinguda la puntuació provisional, la comissió elaborarà una llista ordenada segons la puntuació obtinguda i l'exposarà en la pàgina web de TGV (www.teatres.gva.es) durant deu dies hàbils per a la fase d'al·legacions. Així mateix, en la llista s'indicaran les persones aspirants que han de ser entrevistades d'acord amb el que establix l'apartat següent.
4. Després de la fase d'al·legacions, la comissió convocarà les sis persones sol·licitants que hagen obtingut la puntuació més alta en cada modalitat a la realització d'una entrevista en què es valorarà l'aptitud i la capacitat de les persones candidates. La realització de l'entrevista serà obligatòria per a poder accedir a la beca.
En tot cas, la comissió entrevistarà sis aspirants, de manera que si no es presentaren les persones convocades inicialment, aniria convocant les persones següents de la llista, excepte en el cas que les sol·licituds estimades no arribaren a sis, en què la comissió entrevistaria les persones que hi haguera.
La comissió valorarà els resultats de l'entrevista fins a un màxim de 9 punts.
5. La comissió de valoració podrà proposar que siguen declarades desertes una o diverses beques si, al seu entendre, no hi ha aspirants amb prou mèrits per a l'adjudicació, així com la concessió d'un nombre més gran de beques de l'establit en cada modalitat, atenent la idoneïtat de les persones candidates i la disponibilitat pressupostària.
Novena. Resolució del procediment i publicació
1. Finalitzat el procés de selecció, la comissió elaborarà una proposta de resolució que contindrà la relació de persones beneficiàries i una borsa de reserva constituïda per les persones aspirants entrevistades que no resulten adjudicatàries, prioritzada per orde de puntuació, per a cobrir les vacants que puguen sorgir durant el període de desplegament. Així mateix, s'inclourà una relació de les persones aspirants les sol·licituds de les quals hagen sigut desestimades, amb les causes que hagen motivat la denegació.
2. La comissió elevarà la proposta de concessió de beques a la directora general de TGV, la qual resoldrà esta convocatòria en el termini màxim de tres mesos comptats des de la publicació en el Diari Oficial de la Comunitat Valenciana. Si en el termini previst no es dicta ni notifica la resolució corresponent a la convocatòria, la sol·licitud es considerarà desestimada.
3. La resolució del procediment es notificarà a les persones interessades únicament per mitjà de la publicació en el Diari Oficial de la Comunitat Valenciana. Esta publicació substituirà la notificació, de conformitat amb el que preveu l'article 59.6.b de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.
Deu. Publicació
1. La resolució de la convocatòria es publicarà en el web de Teatres de la Generalitat Valenciana (http://teatres.gva.es).
2. La publicació de la resolució en el DOCV tindrà l'efecte de publicitat de les subvencions establit en l'article 18 de la Llei General de Subvencions.
Onze. Incompatibilitat de la beca
La beca és incompatible amb qualsevol altra beca o ajuda i amb qualsevol altra activitat laboral remunerada que supose concurrència amb l'objecte i la dedicació de la beca o que impedisca el compliment de les obligacions derivades del seu normal desplegament.
Dotze. Obligacions de les persones beneficiàries
1. Les persones beneficiàries de les beques estan obligades a:
a) Acceptar la concessió de la beca i renunciar a qualsevol altra beca coetània que duguen a terme.
b) Incorporar-se al departament corresponent, fer les activitats de formació que els encarreguen i dur a terme les pràctiques durant l'horari establit pel tutor, amb un màxim de trenta hores setmanals.
c) Guardar el degut secret i confidencialitat dels assumptes en què interviguen.
d) Procedir al reintegrament dels fons percebuts en els casos previstos en l'article 37 de la Llei 38/2003, de 17 de novembre, General de Subvencions.
e) I complir qualsevol altre punt dels indicats en l'article 14 de la Llei General de Subvencions i en la present convocatòria.
2. Mitjançant l'acceptació de les bases de la convocatòria, les persones becades cedixen gratuïtament i de forma indefinida els resultats que s'obtinguen com a conseqüència del desplegament de les beques a TGV, que es reserva el dret de publicació i utilització.
Tretze. Obligacions de TGV
1. Són obligacions de TGV respecte a les persones becades acollides a la present convocatòria:
a) Proporcionar-los el suport necessari i facilitar-los la utilització dels mitjans, instruments i equips necessaris per al normal desplegament de la seua activitat.
b) Designar un tutor o tutora per a la coordinació i orientació de la seua activitat.
c) Vetlar pel desplegament adequat de la seua formació.
d) Subscriure amb una entitat asseguradora una pòlissa d'assegurança per al cas d'accident individual, de la qual seran beneficiàries les persones adjudicatàries de la beca.
2. Finalitzat el termini d ela beca, i amb l'informe favorable del tutor, s'expedirà el certificat d'aptitud i aprofitament corresponent a favor de la persona becada.
Catorze. Situació de la persona beneficiària de la beca
La concessió i l'aprofitament de la beca no implica cap vinculació laboral o administrativa amb TGV, ni suposa cap compromís per a la incorporació posterior de la persona becada a la plantilla d'esta entitat.
Quinze. Modificació de la resolució de concessió
Tota alteració de les condicions tingudes en compte per a la concessió de la subvenció, i, en tot cas, l'obtenció concurrent d'altres beques o subvencions per a la mateixa activitat o una similar, o la realització de treballs o estudis que dificulten el compliment de la finalitat de la beca, podran donar lloc a la modificació o, si cal, la revocació de la resolució de concessió.
Setze. Efectes de l'incompliment de les obligacions contretes
La concessió de la beca quedarà sense efecte, després de l'audiència a la persona interessada, quan no es realitze l'activitat que va motivar la concessió, quan es deixen de complir els requisits exigits o quan s'incomplisquen, sense causa que ho justifique, les condicions establides en la present convocatòria. Quan siga per causes justificades, es pagarà la part proporcional.
El temps restant de prestació de la beca podrà ser exercit per la persona següent o les successives integrants de la borsa de reserva, segons l'orde resultant en la baremació i la disponibilitat pressupostària.
Dèsset. Economies
De les economies que puguen produir-se per l'aplicació d'allò indicat en les presents bases o per renúncies que deixen vacant una beca, se'n podrà disposar, per mitjà d'una nova resolució de la Direcció General de TGV, per a cobrir la vacant amb la persona següent o les successives integrants de la borsa de reserva, segons l'orde resultant de la baremació i la disponibilitat pressupostària.
Díhuit. Reintegrament de la beca
Són procedents el reintegrament de les quantitats percebudes i l'exigència de l'interés de demora des del moment del pagament de la beca en els casos següents:
a) Obtenció de la beca sense complir les condicions exigides.
b) Incompliment de la finalitat per a la qual ha sigut concedida la beca.
c) Incompliment de les condicions imposades a la persona adjudicatària amb motiu de la concessió i del desplegament de la beca.